
A magas vérnyomással összefüggő pszichológiai tényezők vizsgálata a Covid-19 járvány alatt

Célkitűzés: A magas vérnyomás világszerte az idő előtti halálozás egyik fő oka és egyre növekvő gyakorisággal fordul elő, a Covid-19 pandémia idején pedig növekvő figyelmet kapott, mint a betegség egyik lehetséges kockázati tényezője. Kutatásom célja a magas vérnyomással összefüggő pszichológiai tényezők vizsgálata a Covid-19 pandémia alatt. Azt vizsgáltam, hogy vajon a neuroticizmus és szorongás magasabb értékei jellemzőbbek-e a magas vérnyomással élőkre, mint az egészséges egyénekre, illetve, hogy a betegséggel élők alacsonyabb társas támogatásról és rosszabb alvásminőségről számolnak-e be. 
Módszer: Az Életünk a koronavírus-járvány idején vizsgálat adataival dolgoztam, melyet összesen 2737 fő töltött ki. Ebből került ki a saját, 700 főt tartalmazó, magas vérnyomásos és egészséges csoportra osztott, kor és nem mentén illesztett mintám. A kérdőívcsomag részét képezték a személyiséget, distresszt, alvásminőséget és társas kapcsolatok feltérkepézést szolgáló itemek is. Elemzésem logisztikus regresszióval végeztem. 
Eredmények: Az első két hipotézis –miszerint a magas vérnyomással élők magasabb neuroticizmussal és szorongással jellemezhetők– teljesültek (neuroticizmus estében p=0,003, standard béta=0,132; szorongás p<0,001, standard béta=0,113). További két hipotézisem, melyek a társas támogatás és alvásminőség magas vérnyomással való kapcsolatát vizsgálták, nem teljesültek (alvás p=0,157, standard béta= -0,019, társas támogatás p=0,197, standard béta=0,018).

Következtetések: A modell további pontosítása, illetve az alvás és magas vérnyomás kapcsolatának szélesebb körű vizsgálata javasolt. Hangsúlyozható a széleskörű prevenció és intervenció szükségessége, hisz ezek nélkül a szív-és érrendszeri betegséggel élők száma tovább növekedhet. A betegség diagnosztizálást követően ajánlott pszichológiai ellátás is, melyre az alacsony intenzitású kognitív-viselkedésterápia egy megfelelő módszer lehet.



